Hënner
Den Hënner (anatomesch nates, clunium, gluteus, regio glutealis) ass e Kierperdeel um ënneschten Enn vum Leif, deen nëmme beim Mënsch a beim Af prononcéiert ass.

Anatomie 
 Den Hënner gëtt op béide Säite vun engem Sëtzbeen (os ischii) als schanke Stäip gehalen. D'Sëtzbeen, en Deel vum Becken, ass déi ënnescht Ofgrenzung am Becken vum Verstopte Lach (foramen obturatum). No ënne gëtt et méi déck (tuber ischiadicum).
 D'Hënnermuskelen, op all Säit de Groussen Hënnermuskel (muscules gluteus maximus), dem Mëttleren Hënnermuskel (muscules gluteus medius) an de Klengen Hënnermuskel.
 Méi oder wéineger grousse Fettpolsteren.

De groussen Hënnermuskel ass dee stäerkste Muskel am mënschleche Kierper. En erméiglecht et dem Mënsch ze goen an ze stoen, als Streckmuskel (Extensor) am Hëftgelenk, ausserdeem verhënnert en en Iwwerkippe vum Becken no vir.

Nieft der riichter Positioun beim Goen a Stoen erméiglecht den Hënner dem Mënsch et och, eng laang Zäit ze sëtzen. D'Form an d'Gréisst vun den Hënnerbaken hänkt zum gréissten Deel vun der Quantitéit vum Fett af.

Sozial Bedeitung 
Well den Hënner no bei den Ausscheedungsorganen an de Geschlechtsorganer ass, gëtt e fir en "intime" Kierperdeel gehalen, deen eng staark erotesch Roll spillt. Op där anerer Säit gëllt en als "net propper" an e spillt an der Kierperhygiène eng ganz wichteg Roll.

An deene meeschte Kulturen erfuerdert d'Schimmt, fir den Hënner zouzedecken. Situatiounen, an deenen de plakegen Hënner gewise gëtt, stellen entweeder eng sexuell Invitatioun oder eng provokant Beleidegung duer.

Den Hënner an der lëtzebuergescher Sprooch 
Et gëtt net vill Begrëffer am Lëtzebuergeschen, déi sou eng Panoplie vu Wierder ervirbruecht hunn, wéi den Hënneschten, oder wéi en e bësse méi onsubliméiert genannt gëtt, den Aarsch.

Synonymmen 
Deckel, Digel, Duckes, Duxall, Dueder, Kadaster, Kastout, Këscht, Kiwwel, Podex, Podokes. D'Luxemburger Wörterbuch weist nach d'Nimm an der Kannersprooch: Duddeli, Kickes, Kicki, Misch, Pup, Pupes, Roff, Su, Tut, Tutes a "bisweilen" Lach.

Zesummegesat Wierder 
 Aarschbak: eng Säitenhalschent
 Aarschdaarm: den däitsche Mastdarm, fënnt sech bei de Riedensaarten
 Aarschfuer: déi däitsch Steißfurche
 Aarschgesiicht:
 Aarschkrécher: e Schmeechler, e Paltongszéier
 Aarschkrippchen: dat ënnescht Enn vum Réckkräiz
 Aarschlanter: eng Bull mat Äschen
 Aarschwuerzel: (kuckt: Riedensaarten)

Riedensaarten 
 ni: Wann d'Vullen nei Äersch kréien.
 onerhéiert: Et ass fir en Aarsch an d'Säit ze kréien.
 een, deen e Plakkapp huet: d'Akaul geet bei den Aarsch zuruuchten.
 een, deen alles besser weess: hie weess alles aus der Aarschwuerzel eraus.
 een, deen domm a liddereg ass: en ass sou domm, d'Aarschtut fält him iwwer em Schäissen zou
 iwwer een, dee sech iwwerschafft: e schafft sech den Aarschdaarm eraus
 iwwer een, dee vum Adel ass: en huet e blot Aarschlach
 een dee sech iwwerschafft huet: e schleeft den Aarsch no

Den Hënner an der Literatur 
 ... sëtzt de Fleeschkinnek op sengem knaschtegen Troun, mat senge verraschtene Longen a sengem hallwen Hënner, deen d'Preisen (ween och soss) him 1942 futtigeschoss hunn.: aus dem Claudine Muno hirem Roman De Fleeschkinnek, op der Lay, 2002.

Den Hënner als sexuelle Fetisch

Sot et op Lëtzebuergesch! 
Mat den authentesche Schreiffeeler:
 Ech hunn och e scheinen Muskelkater am Henner, den ass awer haut de Moien fort.; aus engem Chat am Net (ënner Events a Feedback)
 Eis Joffer huet en dënne Busen, en dënne Bauch, dënn a laang Been an en décken Hënner. Si huet grouss an dënn Hänn.; aus der Beschreiwung um Spaweck vun enger "Joffer" vun enger Spillschoul.
 Ass daat e Bauch oder een Henner??:-) ; aus engem Pubtour vum Spaweck.
 Also ech kann awer och net sou mam Hënner wackelen, datt jiddweree géif fannen ech wier den ideale Popstar, dat kann ech Iech awer garantéieren. De Jean-Claude Juncker am RTL Radio de 27.12.2003 an engem Interview zum Joresenn.

Billergallerie

Kuckt och 
 Joseph Pujol, de grousse Fuerzkënschtler

Um Spaweck 

Anatomie